Na technickú kontrolu pravidelnú musíte priniesť originál dokladu vozidla – osvedčenie o evidencii časť II (tieto doklady sú vydávané od 1.6.2010), osvedčenie o evidencii (tieto doklady boli vydávané od 1.3.2005 do 31.5.2010) alebo Technický preukaz vozidla (tieto doklady boli vydávané pred 1.3.2005). V prípade, že bol doklad vozidla zadržaný, je potrebné predložiť fotokópiu tohto dokladu spolu s potvrdením o zadržaní a v prípade, že bol doklad vozidla stratený, tak výpis z karty vozidla vydaný orgánom Policajného zboru. Ak máte vo vozidle dodatočne v rámci prestavby vozidla namontované aj plynové zariadenie ako alternatívny pohon vozidla na LPG, CNG alebo LNG, musíte taktiež priniesť originál protokolu o montáži plynového zariadenia a pri plynových zariadeniach CNG a LNG aj protokol o inšpekcii CNG nádrže (inšpekcia sa vykonáva do 4 rokov po prvej evidencii vozidla a potom pravidelne každé 4 roky) alebo protokol o inšpekcii LNG nádrže (inšpekcia sa vykonáva do 10 rokov po prvej evidencii vozidla a potom pravidelne každých 10 rokov) Pri technickej kontrole vozidla záchrannej služby určeného na prepravu infekčných materiálov alebo pacientov s infekčnými chorobami, vozidla určeného na prepravu uhynutých zvierat a vozidla pohrebnej služby je potrebné predložiť aj potvrdenie o vykonanej dezinfekcii vozidla. Čo sa týka dokladov, ktoré musíte priniesť pri ostatných druhoch technických kontrol (administratívne, zvláštne, pri jednotlivom dovoze vozidla zo zahraničia, po prestavbe vozidla...), ich špecifikáciu nájdete vo vyhláške, prípadne neváhajte kontaktovať našu stanicu technickej kontroly na vyššie uvedenom telefónnom čísle alebo emailom, kde Vám náš kvalifikovaný personál ochotne poradí.